ARENDAL (ABC Nyheter): – Jeg er dobbelt så gammel som deg, men mye mer moderne, Bjørnar Moxnes!

Utbruddet kom fra Sissel Fredheim, daglig leder i selskapet Boenheten, som selger tiltak for ungdom til det offentlige, da bransjeorganisasjonen NHO Service under Arendalsuka fredag tok en av de betente sakene mellom høyre- og venstresiden i valgkampen, opp til åpen debatt.

Moxnes og SVs Snorre Valen argumenterte for å få kommersielle selskaper ut av norsk omsorgssektor, og går inn for at offentlige velferdstjenester skal utføres enten av det offentlige selv, eller ideelle selskaper.

Det siste fikk varm støtte også fra KrFs nestleder Olaug Bollestad, mens Venstres nestleder Ola Elvestuen er en varm forsvarer av å ha både offentlige, ideelle og kommersielle tilbydere av alt fra barnehager til asylmottak - med ett unntak: Grunnskolen.

Kommersielt = kvinnesak?



– Ordbruken om våre medlemsbedrifter i debatten, har sjokkert og skuffet noen av oss. Fortjener vi uttrykket «velferdsprofitører med sugerør i statskassa», eller dreier det seg om viktige gründere som bidrar til innovasjon, valgfrihet og økt produktivitet? spurte administrerende direktør Anne-Cecilie Kaltenborn i NHO Service da hun åpnet det som utviklet seg til en heftig debatt.

Arrangøren hadde hentet inn tre kvinnelige gründere som beskrev den private omsorgsbransjen i Norge slik også Venstre-leder Trine Skei Grande gjør, som en arena for kvinnekamp:

– Det er underlig at det er ok at kommersielle selskaper prosjekterer sykehjemmet, selger velferdsteknologi og piller. Men det ikke ok å selge pleietjenester. Nå krever vi kvinner at vi skal få drive våre egne selskaper, som i mannsdominerte yrker, sa Nina Torp Høisæter, administrerende direktør i Aberia Healthcare.

Nå viste det seg at både Høisæter og Fredheim hadde solgt firmaene de stiftet, til til internasjonale storkonserner uten kvinnepreg.

NOK! Til alle dere som vil hindre oss kvinner til å delta på eiersiden i norsk arbeidsliv: Det er nok nå! sa Nina Torp Høisæter i Aberia Healthcare til Rødt-leder Bjørnar Moxnes. Foto: Thomas Vermes / ABC Nyheter

– Til alle dere som er motstanderr: Det er nok! La oss få delta i arbeidslivet på eiersida, på lik linje med menn, utbrøt Høisæter.

OK med skatteparadis



Sjef for forretningsutvikling i det svenske Wallenberg-konsernets norske selskap Aleris Omsorg

Geir Lægreid, reagerer også på anklagene fra venstresiden i norsk politikk:

– Jeg er skuffet over å bli beskyldt for å være helseprofitør. Jeg er helsearbeider. Vi betaler skatt i Norge. Og hvis eierne tar ut utbytte, betaler de skatt i Sverige, sa han.

Flere av de store helse- og omsorgskonsernene er imidlertid registrert i skatteparadis.

Det ser ikke NHO Service noe negativt i. De beskriver i heftet «Myter og fakta» de store fondene som ofte er majoritetseiere, som pensjonsfond «eid av deg og meg». Og skatteparadis som de britiske kanaløyene Jersey og Guernsey har velutviklede reguleringer som er anerkjent over hele verden. Skattenivået der er likegyldig, da eierne betaler skatt i sine hjemland.

Inntrykket er noe helt annet enn det stortingspolitikerne fikk under et seminar om skatteflukt.

Les: Da finanspolitikerne fikk skattesjokk

– Bedre enn væpna revolusjon



Venstres Ola Elvestuen sa seg enig i at diskusjonen for og imot kommersielle selskaper til å utføre offentlige oppgaver, er en kamp mellom gammelt og nytt:

– Gud hjelpe meg hvor gammeldagse dere er! sa han til Valen og Moxnes.

– Det er en fordel at kamp for væpna revolusjon er dempet til kamp mot private barnehager. Du trenger både offentlige, private og ideelle innovatører. Det er en illusjon å tro at det offentlige alltid er det beste, sa Elvestuen og minnet om at barnehageveksten i Oslo ikke hadde vært mulig uten private.

– Det man burde se på, er hvor mye det skal være lov å hente ut, la han til.

Moxnes repliserte at Venstre mens de satt i byråd i Oslo, rett og slett forbød etablering av offentlige barnehager.

Hans utfordrere spurte gang på gang hvorfor Venstre forbyr profitt på undervisning av en seksåring som går på skolen, men tillater det på en femåring i barnehagen.

Elvestuen bekreftet at Venstre ikke vil ha kommersielle skoler, men nektet å begrunne hvorfor partiet ikke ønsker fordelene de ser med de kommersielle i andre offentlige sektorer, innført også i grunnskolen.

Bollestad (KrF) fortviler over de ideelle



– I perioder trenger vi også kommersielle. Problemet er at vi lager så

PENSJONS-KONKURRANSE: – Hvis kommersielle selskaper skal konkurrere om oppdrag, må de konkurrere på like vilkår med samme pensjonsordninger til sine ansatte, som i det offentlige, mener Olaug Bollestad (KrF). Foto: Thomas Vermes / ABC Nyheter

uforutsigbare forhold fordi vi har et anbudssystem som ikke er langsiktig nok, mener KrFs Olaug Bollestad.

– Private kan være med i konkurransen hvis de konkurrerer på like vilkår. Men de stiller ikke på like vilkår med pensjon, som ofte er bedre i offentlig og ideell virksomhet, sa hun.

Bollestad er opprørt over behandlingen av ideelle organisasjoner, slik Norske Sanitetskvinners revmatismesykehus i Haugesund ifølge henne blir utsatt for nå.

– Sanitetskvinner har drevet sykehuset i Haugesund i mange år og utvidet med et nytt bygg i fjor. Nå har Helse Vest sagt de vil bygge opp sitt eget tilbud. Det er feil bruk av offentlige midler etter at sykehuset i Haugesund er bygd opp på innsamling og dugnad over lang tid, sier Bollestad til ABC Nyheter.

– Private har alltid hatt, og vil alltid ha plass, i velferd. Men jeg ser ikke på barnevern og asylmottak som et marked, framholder Snorre Valen (SV).

– Hvorfor er man nødt til å organisere seg som et aksjeselskap, og hvorfor må man ha profitt på barnevernsbarn? Det er en reell interessemotsetning mellom ideelle og kommersielle, sier han.

Les også: Hva kan du om de politiske partiene i Norge?